Všeobecné   záväzné   nariadenie

obce    R a k o v i c e 

č. 18

O   PRAVIDLÁCH
ČASU   PREDAJA   V   OBCHODE
A   ČASU   PREVÁDZKY   SLUŽIEB
   NA   ÚZEMÍ   OBCE   RAKOVICE

Obecné zastupiteľstvo v  Rakoviciach podľa § 4 ods. 3 písm. i) a n), § 6 a § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov ustanovuje  v rámci výkonu samosprávnej pôsobnosti toto 

VŠEOBECNE ZÁVÄZNÉ NARIADENIE č.  18
o pravidlách času predaja v obchode a času prevádzky služieb na území obce Rakovice

§ 1
Úvodné ustanovenie

Toto všeobecne záväzné nariadenie (ďalej len „VZN“) určuje pravidlá času predaja v obchode a času prevádzky služieb na území obce Rakovice, povinnosti podnikateľov (fyzických a právnických osôb) pri určovaní času predaja v obchode a času prevádzky služieb v prevádzkárňach a oprávnenia orgánov dozoru pri kontrole dodržiavania tohto VZN.

§ 2
Základné pojmy

1. Prevádzkárňou sa rozumie priestor, v ktorom sa uskutočňuje určitá podnikateľská      činnosť 1/  a zároveň slúži na predaj v obchode alebo na prevádzku služieb. Jej súčasťou sú aj letné terasy a vystavovanie tovaru pred prevádzkarňou. 

2. Podnikateľom je
a)	osoba zapísaná v obchodnom registri,
b)	osoba, ktorá podniká na základe živnostenského oprávnenia,
c)	osoba, ktorá podniká na základe iného než živnostenského oprávnenia podľa osobitných predpisov,
d)	fyzická osoba, ktorá vykonáva poľnohospodársku výrobu a je zapísaná do evidencie podľa osobitného predpisu. 1/ 

3. Spotrebiteľ je fyzická osoba alebo právnická osoba, ktorá nakupuje výrobky alebo používa služby pre osobnú potrebu alebo pre potrebu príslušníkov svojej domácnosti. 2/

4. Prevádzkovou dobou sa rozumie ohraničený čas, kedy je možné vykonávať podnikateľskú činnosť v konkrétnej prevádzkarni.

5. Na účely tohto VZN deň trvá od 06,00 do 18,00 hod., večer trvá od 18,00 do 22,00 hod. a noc trvá od 22,00 do 06,00 hod. 

6. Prevádzkareň poskytujúca pohostinské služby je najmä denný a nočný bar, reštaurácia, bistro, bufet, bagetéria, cukráreň, piváreň, kaviareň, disco klub, espreso, „pub“, herňa, hostinec, kiosk, pizzéria, pohostinstvo, rýchle občerstvenie, vináreň, internetová kaviareň, zariadenie verejného (závodného) stravovania.

7. Prísluchová hudba je hudba určená na počúvanie, reprodukovaná technickým zariadením – nie je to napr. hudba určená na tanečnú zábavu, živá hudba alebo spev.

§ 3
Všeobecné podmienky
     
1. Prevádzková doba všetkých prevádzkarní, ktoré sú súčasťou ubytovacích zariadení nie je obmedzená. 

2. Ak sa v prevádzkárni poskytujúcej pohostinské služby koná akcia uzavretej spoločnosti (napr. svadba, stužková, ples,...), prevádzková doba nie je obmedzená.  

3. Počas novoročných osláv, t.j. v noci z 31.12. na 01.01., prevádzková doba všetkých prevádzkární obchodu a služieb na území obce Rakovice nie je obmedzená. 

4. Ak je Obec Rakovice usporiadateľom alebo spolu usporiadateľom spoločenskej alebo kultúrnej akcie, ktorej súčasťou je i produkcia hudby v noci, prevádzková doba nie je obmedzená.  

§ 4
Prevádzková doba

1.	Prevádzková doba prevádzkarní poskytujúcich pohostinské služby môže byť len  v rozmedzí od 07,00 hod. do 22,00 hod., v piatok a sobotu môže byť prevádzková doba len v rozmedzí od 07,00 hod. do 23,00 hod. Po 22,00 hod. je povolená iba prísluchová hudba. 

2. Prevádzková doba letných terás môže byť len v rozmedzí od 07,00 hod. do 22,00 hod., v piatok a sobotu môže byť prevádzková doba len v rozmedzí od 07,00 hod. do 23,00 hod.

3. Prevádzková doba herní s počtom desať a viac kusov výherných prístrojov nie je obmedzená.

4. Prevádzková doba pre ostatné prevádzkarne nie je obmedzená.

5. Prevádzkovanie  zábavy,  diskotéky alebo hudobnej produkcie v prevádzkarniach v obci Rakovice je povolené v sobotu v čase od 20,00 hodiny do 03,00 hodiny rannej. 

§ 5
Orgány dozoru a sankcie

1. Dozor nad dodržiavaním tohto VZN vykonáva Obec Rakovice prostredníctvom Komisie životného prostredia a verejného poriadku pri OZ Rakovice
Týmto VZN nie je dotknutá kontrolná činnosť iných dozorných a kontrolných orgánov. 4/

2. Starosta obce Rakovice môže podnikateľovi uložiť pokutu za porušenie nariadenia v zmysle zákona č. 369/1990 Zb. o obecnom zriadení v znení neskorších predpisov, v prípade, ak nedodržuje prevádzkovú dobu určenú týmto VZN. Pokuta je príjmom rozpočtu Obce Rakovice.

3. Pokutu možno uložiť do jedného roka odo dňa, keď sa starosta obce dozvedel o porušení,  najneskôr však do troch rokov od porušenia.

4. Pri ukladaní pokút sa prihliada najmä na závažnosť, spôsob, čas trvania a následky protiprávneho konania.

5. Na konanie o uložení pokuty sa vzťahuje všeobecný predpis o správnom konaní. 3/
§ 6
Záverečné ustanovenia

1. Toto VZN bolo schválené uznesením Obecného zastupiteľstva v Rakoviciach č. 29/2009 dňa 30.04.2009.

2. Ruší sa VZN č. 18 o pravidlách času predaja v obchode a času prevádzky služieb na území obce Rakovice, ktoré bolo schválené uznesením Obecného zastupiteľstva v Rakoviciach č. 21/2008 dňa 25.04.2008.

3. Zmeny a doplnky tohto všeobecne záväzného nariadenia schvaľuje Obecné zastupiteľstvo v Rakoviciach.

4. Toto všeobecne záväzné nariadenie obce Rakovice nadobúda účinnosť pätnástym dňom od vyvesenia.

Návrh VZN vyvesený na úradnej tabuli v obci Rakovice dňa 20.4.2009
VZN vyvesené na úradnej tabuli v obci Rakovice dňa: 4.5.2009
VZN nadobúda účinnosť dňa:  19.5.2009

                     		              

                                                		            Dušan Daloš
                                                                             starosta obce Rakovice

Vysvetlivky k odkazom								

1/  zákon č. 513/1991 Zb. Obchodný zákonník v znení neskorších predpisov 

2/  zákon č. 250/2007 Z.z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov 

3/  zákon č. 71/1967 Zb. o správnom konaní (správny poriadok) v znení neskorších predpisov

4/  zákon č. 128/2002 Z.z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov